ועדת הכספים, כנסת 19, פרוטוקול מספר 460, 2014-11-25 10:10

ניסן סלומינסקי: בוקר טוב.

ניסן סלומינסקי: אנחנו פותחים את ישיבת ועדת הכספים.

ניסן סלומינסקי: אנחנו שמחים לארח את המפקחת על הביטוח, החיסכון ושוק ההון הגברת דורית סלינגר ואת כל צוותה.

ניסן סלומינסקי: אנחנו מברכים את האורחים שנמצאים כאן אתנו.

ניסן סלומינסקי: הנושא בו אנחנו דנים הוא נושא מאוד מרכזי, לא פשוט, סבוך ולכן הקמנו ועדת משנה בראשות סגן שר האוצר לשעבר, חבר הכנסת יצחק כהן.

ניסן סלומינסקי: הנושא שעל סדר היום הוא הצעת חוק הפיקוח על שירותים פיננסיים (תיקוני חקיקה), התשע"ב-2012.

יצחק כהן: בוקר טוב לכולם.

יצחק כהן: אדוני היושב ראש, ועדת המשנה ישבה למספר דיונים ארוכים והסעיפים נדונו.

יצחק כהן: התוצאות הסופיות כאן הן בדרך כלל 99 אחוזים של משא ומתן בין הצדדים שהגיעו להבנות.

יצחק כהן: אני רוצה להודות לחברים שהשתתפו באופן קבוע בדיונים, למיכל שהייתה דומיננטית ואפילו הצליחה להכניס סעיף שתכף נגיע אליו.

יצחק כהן: תיקון סעיף 40.

יצחק כהן: אנחנו אמנם כבר הקראנו את זה, אבל התקנון מחייב להקריא אותו שוב למליאת הוועדה ולכן אני מבקש להקריא אותו.

יצחק כהן: נעשו כאן מספר שינויים.

יצחק כהן: מכיוון שמיכל מרצה מרכזית בכנס שדרות בפני קהל של אלפיים אנשים, אני מבקש לתת לה את רשות הדיבור.

מיכל בירן: תודה.

מיכל בירן: דורית, את יודעת שאני מאוד מעריכה אותך.

מיכל בירן: לפעמים אנחנו לא מסכימות, אבל אני בכל מקרה שמחה על האנרגיות, המחשבה והאסרטיביות שהכנסת לעולם שוק ההון.

מיכל בירן: בהקשר הזה אני שוב אומרת לפרוטוקול שאני חושבת שהרפורמה הזאת היא רפורמה מיסודה לא טובה בכך שהיא מעבירה את האחריות לאזרחים.

מיכל בירן: מרכז הוויכוח שלנו היה אם אגף שוק ההון, למרות שהוא לא ייתן אישור פוזיטיבי, ימשיך לבדוק את השינויים בין תקנונים של קרנות הפנסיה וחברות הביטוח.

מיכל בירן: הטענה שלכם הייתה שתמשיכו לעשות זאת למרות שאתם לא חייבים.

מיכל בירן: אני אמרתי שבמדינת ישראל אף אחד לא עושה שום דבר שהוא לא חייב.

מיכל בירן: כאן אני רוצה לפרגן גם ליושב ראש הוועדה ניסן סלומינסקי שהייתה ל התבונה להעביר את הנושא לוועדת משנה שהתעמקה בזה ועסקה בזה ביסודיות ולחבר הכנסת יצחק כהן שגיליתי סט מדהים של כישורים ושל יכולת גישור וחדות מחשבה.

מיכל בירן: שוב, אני עדיין חושבת שזאת רפורמה שביסודה היא לא טובה אבל אני חושבת שהגרסה שמגיעה לכאן היום היא כן גרסה מרוככת ויותר מידתית.

מיכל בירן: זה שקרנות הפנסיה כרגע לא היו בכלל בתוך ההצעה הזאת וגם חברות הביטוח, ותכף תעסקו בסעיף הזה, כן אגף שוק ההון יגיע במשך שלוש שנים לוועדת כספים ויציג כמה הוא בודק, מה אופי השינויים שאפשר יהיה לעשות זאת בצורה קצת יותר מדודה ולראות איך זה משפיע, ואם זה יהיה מוצלח, יכול להיות שגם אנחנו נצטרף בשמחה לניסיונות ההרחבה של הדבר הזה.

מיכל בירן: שוב, אני מפרגנת לכל מי שהשקיע בזה וחושבת שהתוצר הסופי, בסוף אפילו אני יכולה לחיות אתו אם כי אני עדיין מתנגדת לרפורמה מיסודה.

מיכל בירן: אני מתנצלת שאני עוזבת את הדיון אבל אני נוסעת לכנס שדרות לדיון על שינוי מבנה שבוע העבודה, עם חישוב השעות החודשי ולא היומי.

ניסן סלומינסקי: לפני שאת עוזבת אותנו, אני רוצה לשבח אותך.

ניסן סלומינסקי: שמעתי על הפעילות הנמרצת ועל נוהל הדיון והוויכוח, שגם אם יש דעות שונות, הדיון הוא מכובד ורציני כאשר כל אחד שומע את השני.

ניסן סלומינסקי: משתכנע או לא, אבל לפחות מתקדמים.

ניסן סלומינסקי: מגיע לך יישר כוח גדול.

מיכל בירן: תודה רבה.

מיכל בירן: המשך ישיבה טובה.

יצחק כהן: תודה, מיכל.

ניסן סלומינסקי: תציגו לנו את כל הנושא.

ניסן סלומינסקי: צא מתוך הנחה שאנחנו חברי הכנסת לא יודעים על מה מדובר.

יצחק כהן: מדובר ברפורמה שמוביל אגף שוק ההון ולדעתי תשכלל את שוק ההון בכך שהיא מטילה אחריות על החברות באישור תכניות ביטוח.

יצחק כהן: אין לי שום ספק שהם מקצוענים ועכשיו יתמקצעו עוד יותר כאשר האחריות על כתפיהם.

יצחק כהן: המפקחת וצוותה יעקבו אחרי מסלול ירוק של אישור תכניות.

יצחק כהן: תיקנו מספר לא קטן של סעיפים וברשותך אתייחס אליהם.

יצחק כהן: תיקונים בסעיף 40 לחוק הפיקוח על ביטוח, נוכל היתר שיווק של תכניות ביטוח.

יצחק כהן: התיקון שעשינו בסעיף 40(ד), סמכות המפקח לדרוש שינוי בתכנית מכאן ואילך.

יצחק כהן: בנוסף, יש משפט האומר: סמכות המפקח לשקול את מכלול התנאים בתכנית ואת האפשרות להתאימה לשינוי שהוא מורה.

יצחק כהן: בסעיף 40(ה), סמכויות המפקח לדרוש שינוי בפוליסות קיימות רטרואקטיבי.

יצחק כהן: נוסף כאן משפט לפיו ההתערבות של המפקחת או המפקח על פוליסות קיימות תהיה רק אם הוא מצא שיש בתכנית תנאי מקפח או גורם לפגיעה משמעותית או ממשית לעניינם של המבוטחים, רק מטעמים מיוחדים כמובן.

יצחק כהן: נוספה החובה של המפקח לאפשר למבטח לטעון טענותיו לפני קבלת ההחלטה.

יצחק כהן: התייעצות עם הוועדה – הוספנו כאן טריבונל של הוועדה המייעצת שלא הייתה קודם.

יצחק כהן: הוספנו את החובה של המפקח להתייעץ עם הוועדה המייעצת לפני קבלת החלטה.

יצחק כהן: הוועדה מוגדרת בחוק הפיקוח והמפקח נדרש להתייעץ אתה טרם קבלת החלטות מסוימות.

יצחק כהן: בנוסף, המפקח מחויב להעביר לוועדה את כל הטיעונים שהובאו בפניו.

יצחק כהן: ערעור לבית המשפט המחוזי.

יצחק כהן: ניתנת למבטח אפשרות לערער על החלטת המפקח לבית המשפט המחוזי במקום ברירת מחדל שהיא עתירה לבג"ץ.

יצחק כהן: האפשרות ניתנה על ידי הוספת סעיף 40(ה) לרשימת הסעיפים המנויים בסעיף 102 לחוק בגינם יש אפשרות מיוחדת לערער לבית המשפט המחוזי.

יצחק כהן: גם כאן היו לא מעט שעות דיונים.

יצחק כהן: תחולה.

יצחק כהן: נקבע כי הוראות סעיף זה, 40(ה), יחולו על פוליסות שהוצאו לאחר תחילתו של חוק זה.

יצחק כהן: היינו, 1 בינואר 2015 וזאת, וחשוב לציין, מבלי לפגוע מסמכויות ההתערבות של המפקח כיום.

יצחק כהן: יש לו סמכויות והוא יכול להתערב.

יצחק כהן: סעיף 40(ו), הוראות המפקח לכלל המבטחים לגבי תנאים בתכניות הביטוח.

יצחק כהן: הובהר כי לא ניתנת למפקח הסמכות לקבוע פוליסה תקנית, פוליסה שכלל תנאיה נקבע בהוראות.

יצחק כהן: סמכות זאת הייתה וקיימת לשר האוצר.

יצחק כהן: סעיף 40(ז).

יצחק כהן: נוסף סעיף שמבהיר כי הוראות הסעיף לעניין תכניות ביטוח יחולו בשינויים המחויבים גם לגבי כתבי שירות, מסמך נלווה לפוליסה הכולל תנאים למתן שירות למבוטח על ידי ספק שירות.

יצחק כהן: לכל פוליסת ביטוח יש הצעות כאלה ואחרות וגם זה נכלל.

יצחק כהן: דיווח לוועדה.

יצחק כהן: זה לפי בקשה של מיכל וקיבלנו את זה באהבה.

יצחק כהן: נוספה הוראת שעה למשך שלוש שנים לפיה על המפקח לדווח לוועדתה כספים על פעילותו לעניין פיקוח על תכניות ביטוח לפי סעיף זה.

יצחק כהן: הם יבואו אלינו במשך שלוש שנים, אחת לחצי שנה, לדווח לנו מה באמת נעשה בשוק, מה בוצע, מה לא בוצע ואיך זה מתנהל.

יצחק כהן: נמחקו סעיפים נוספים בהצעת החוק כי אנחנו לא הולכים לקחת אחריות על שלושים-ארבעים שנים.

יצחק כהן: מלבד השינוי המוצע לגבי תכניות ביטוח, היו בהצעת החוק שהוגשה לוועדה תהליכים נוספים שיש לגביהם חובת אישור כיום.

יצחק כהן: בהצעה נקבע נוהל של התנגדות ובעקבות הדיון הוחלט למחוק סעיפים אלה מההצעה ולהשאירם בנוהל כפי שהיה עד היום.

יצחק כהן: ראשית, סעיף 32 לחוק הפיקוח על הביטוח לעניין אחזקת אמצעי שליטה במבטח.

יצחק כהן: שנית, סעיף 17 בחוק הפיקוח על הגמל לעניין שינוי בתקנון קופות הגמל.

יצחק כהן: שלישית, סעיף 37 לחוק הפיקוח על הגמל לעניין מיזוג בין קופות הגמל.

יצחק כהן: רביעית, סעיף 41 לחוק הפיקוח על הגמל לעניין העברת ניהול מרצון בין חברות מנהלות של קופות גמל.

יצחק כהן: עד כאן השינויים, תוצר של ועד המשנה.

יצחק כהן: הייתי מבקש ממך לאפשר לאסי להקריא.

ניסן סלומינסקי: לפני כן.

ניסן סלומינסקי: נדמה לי שזאת פעם ראשונה שהוועדה דנה בהמלצות של ועדת משנה.

יצחק כהן: לא.

יצחק כהן: פעם שלישית.

ניסן סלומינסקי: תמיד יש את הדילמה כאשר מצד אחד מעלים ויש רצון להתחיל לדון ואז כאילו מתחילים לדון בכל מהתחלה ואם זה כך, מה עשתה ועדת המשנה?

ניסן סלומינסקי: מצד שני לאשר את זה כמו שזה, אנחנו אפילו לא מבינים על מה מדובר.

ניסן סלומינסקי: אתה הקראת את השינויים אבל לא מבינים זאת וגם זה נראה משהו לא טוב.

יצחק כהן: אני מציע שהמפקחת תתייחס.

ניסן סלומינסקי: בדיוק.

ניסן סלומינסקי: לכן אני מבקש, דורית, תנו לנו הסבר על החוק עצמו בגדול ואחר כך היכן נקודות המחלוקת בשינויים.

יצחק כהן: משרד המשפטים רוצה להגיד משהו בסוף הדיון ונאפשר לו.

ניסן סלומינסקי: נמצאים כאן רק כאלה שיכול להיות שהם כאן רק כדי לחזק ולהגיד לכם יישר כוח אבל יכול להיות שיש להם גם משהו לומר ונאפשר להם.

יצחק כהן: שנדע שהתוצר הוא תוצר סופי שהתקבל אחרי דיונים והסכמות.

ניסן סלומינסקי: ודאי.

ניסן סלומינסקי: אני אומר שאני לא מתכוון לפתוח את זה מחדש אבל שלפחות נדע על מה אנחנו מצביעים.

יצחק כהן: כל אחד קיבל את יומו.

<דורית סלינגר: רק להזכיר במה אנחנו דנים.

<דורית סלינגר: אנחנו דנים בהצעת חוק שבאה לעשות איזשהו סדר ולאפשר פיקוח יעיל יותר שלנו על התכניות בשוק ולתת עקרונות שזה מסמך שהוא מתעדכן והוא דינמי לגבי איך כותבים פוליסה, מה לא כותבים בפוליסה בעיקר, תנאים מקפחים ודברים כאלה.

<דורית סלינגר: כבר היום אנחנו נמצאים במצב של אי התנגדות בהרבה מאוד סוגי פוליסות – בתאונות אישיות, במחלות ואשפוז, באחריות מעבידים.

<דורית סלינגר: הרבה מאוד הן רק חובת הודעה שזה אפילו לא אי התנגדות, שזה כלי טיס, כלי שיט, מטענים, הנדסי, ביטוח אשראי, ויש מספר סוגים מסוימים של פוליסות בהן נדרש אישור פוזיטיבי שזה ביטוחי חיים, פנסיה, רכב, רכוש, חובה ומקיף דירות ובתי עסק.

<דורית סלינגר: כלומר, אנחנו מדברים על מכלול די צר של פוליסות שדורשות היום אישור פוזיטיבי.

<דורית סלינגר: האישור הפוזיטיבי הזה גורם לעבודה פחות יעילה, גם של החברות וגם שלנו כי הפירוט הפרטני הזה לנבכי הפוליסה עצמה, עשינו את זה בזה שהוצאנו מסמך עקרונות שאומר איך כותבים פוליסה.

<דורית סלינגר: אנחנו חושבים שזה מייעל את המערכת, אנחנו שינינו את המבנה הארגוני שלנו כדי להגביר את הנושא של ביקורת ואכיפה כדי לדעת שהדברים האלה מתממשים באופן שוטף וזה מתאים למסמך העקרונות.

<דורית סלינגר: זאת צורת עבודה שהיא מאפשרת לנו לתפוס חריגים, אם יהיו, מתוך תקווה שלא יהיו, בצורה טובה יותר, רוחבית ולא פרטנית אלא מקרה ספציפי אחד.

<דורית סלינגר: המערכת הממוחשבת שלנו נבנתה בהתאם לכך לקלוט את הדרישות, לבוא ולהשוות בין הפוליסות השונות ולעמוד כמובן בלוחות הזמנים שקבענו.

<דורית סלינגר: אנחנו לא משנים את אופן העבודה שלנו.

<דורית סלינגר: אנחנו ממשיכים לסקור את הפוליסות עצמן אבל מתוך ראיית רוחב של הדברים.

<דורית סלינגר: זה עולה בקנה אחד עם אופן הפיקוח שקיים בעולם, זאת ממש לא התנערות מאחריות.

<דורית סלינגר: אנחנו לא מטילים אחריות שלא צריכה להיות, כי צריכה להיות אחריות של מי שכותב פוליסה והוא אחראי לזה שהפוליסה עומדת בחוקים, בדרישות, מגנה על הציבור ואין בה תנאים כאלה ואחרים.

<דורית סלינגר: האחריות היא גם היום של מי שכותב את הפוליסה, אבל אנחנו לא מסירים את אחריות הפיקוח שלנו ולכן אנחנו חושבים שזה מהלך שנכון לשוק, הוא מייעל את השוק והוא עומד אפילו עם מדיניות הממשלה להוריד נטל רגולטורי בלי אמיתית לבוא ולפספס מבחינתנו, אלא להפך, לחדד את היכולת שלנו לבוא ולתפוס דברי רוחב ולפעול בהתאם.

<דורית סלינגר: לכן אנחנו חושבים שיש בזה חשיבות מאוד גדולה.

<דורית סלינגר: אני חושבת שהדברים בהם היה שינוי, זה בסדר גמור.

<דורית סלינגר: אני חושבת שכולם יכולים לחיות עם הדבר הזה ואני חושבת שזה עושה שוק יעיל יותר, נכון יותר ואמיתית, גם החברות מודות בזה, מורידות מהנטל הרגולטורי.

<דורית סלינגר: אי אפשר לבוא ולטעון שהנטל הרגולטורי גבוה מאוד, בגלל שאתה בא באיזושהי יוזמה שהיא עומדת בדיוק בכל הכללים הבינלאומיים להורדת נטל רגולטורי, ולומר שאנחנו צריכים את המגננה.

ניסן סלומינסקי: יש לי שתי שאלות.

ניסן סלומינסקי: ראשית, מי שכותב את הפוליסה, יש איזשהו פיקוח או משהו כי יכול להיות שהוא יכתוב פוליסה שהיא מאוד לרעת העובדים או המבוטחים?

ניסן סלומינסקי: יש איזשהו גוף שמסתכל על זה ובודק או שיגלו את זה רק ביום שתהיה תביעה, אם תהיה תביעה, כי יכול להיות שלא תהיה תביעה כי יאמרו לעובד שהוא חתם על פוליסה?

ניסן סלומינסקי: זה ששם אתה מפסיד וכולי, חתמת ולכן מה אתה רוצה?

ניסן סלומינסקי: השאלה אם יש איזושהי מערכת.

ניסן סלומינסקי: שאלה שנייה.

ניסן סלומינסקי: לפי מה שאת אומרת, אתם נותנים הרבה מאוד סמכויות לחברות עצמן – אני לא יודע, אולי לא – ולכן למה היו התנגדויות מהחברות, אם היו התנגדויות?

ניסן סלומינסקי: הן הרי היו צריכות לשמוח ולומר תודה רבה.

<דורית סלינגר: אני אתייחס לכמה דברים.

<דורית סלינגר: קודם כל, הוצאנו מסמך של עקרונות איך כותבים פוליסה.

יצחק כהן: זאת הבעת אמון בחברות.

<דורית סלינגר: זה נכון.

ניסן סלומינסקי: הן היו צריכות לשמוח.

יצחק כהן: נכון.

ניסן סלומינסקי: בכל אופן היו התנגדויות.

<דורית סלינגר: אסי הציעה לרענן מה זה אי התנגדויות.

באסל גטאס: אנחנו מדברים על כל סוגי הביטוח?

<דורית סלינגר: אתה החמצת אותי.

<דורית סלינגר: אני אמרתי שכבר היום רוב הפוליסות הן רק חובת הודעה וחלקן גם באי התנגדות.

<דורית סלינגר: יש מספר קטן של פוליסות שהוא עדיין באישור פוזיטיבי.

<דורית סלינגר: אמרתי שממש אי אפשר לשווק אותן בלי שיש אישור פוזיטיבי מאושר על ידי הפיקוח ואלה סוגי הפוליסות של רכב חובה, מקיף, דירות, ביטוח חיים ופנסיה שהורדנו אותה וזאת לא פנסיה.

<דורית סלינגר: אלה סוגי הפוליסות.

<דורית סלינגר: כלומר, רוב הדברים כבר היום הם באי התנגדות.

<דורית סלינגר: את רוצה להבהיר?

<שרונה פלדמן: כן.

<שרונה פלדמן: אני רוצה להסביר.

<שרונה פלדמן: אני מאגף שוק ההון.

<שרונה פלדמן: המהלך הזה של אי התנגדות, זה לא אומר שחברה מוציאה מוצר והוא לא מגיע לאגף שוק ההון.

<שרונה פלדמן: דרך אגב, במדינות אחרות בעולם יש את המסלול הזה שאסור להגיש מוצרים לפני שמשווקים אותם.

<שרונה פלדמן: אנחנו לא הלכנו את כל כברת הדרך דווקא בגלל שאנחנו כן רוצים את האחיזה הזאת.

<שרונה פלדמן: מה שקורה זה שבאי התנגדות החברה מגישה אלינו את המוצר ואנחנו דרשנו שלושים ימי התנגדות.

<שרונה פלדמן: כלומר, במהלך שלושים הימים האלה, אנחנו עוברים על הפוליסה ואם אנחנו רואים בה משהו שמהותית הוא מפריע לנו, אנחנו עוצרים אותה ומתנגדים לה והחברה לא יכולה לשווק אותה.

<שרונה פלדמן: מניין הזמנים עוצר.

<שרונה פלדמן: כלומר, היא לא יכולה לשווק את הפוליסה.

<שרונה פלדמן: אגב, זה מהלך שקיים.

<שרונה פלדמן: כל פוליסות הבריאות היום הן לפי החוק במסלול הזה.

<שרונה פלדמן: לפי צו הפיקוח הן במסלול הזה ואנחנו בודקים את הפוליסה ועוצרים.

ניסן סלומינסקי: זה שזה לא מחייב אתכם, לא גורם לכם לפעמים לשים א זה בצד כך שעברו שלושים ימים ולא הסתכלתם?

<שרונה פלדמן: לא.

<שרונה פלדמן: ממש לא כי אנחנו בנינו מערכת שהיא עם התראות.

<שרונה פלדמן: זאת אומרת, אני מקבלת התראה כשאני מקבלת את הפוליסה, אני מקבלת התראה לפני שמסתיים מניין שלושים הימים וזה חלק מהתפקיד האינטגרלי של כל עובד במחלקת מוצר כדי באמת לעבור על הפוליסות האלה ולוודא שהן לא מתפספסות.

<שרונה פלדמן: אולי אסי תרחיב לגבי הסמכויות של ההתערבות.

<אסי קליין: כמובן שעוברים על זה, אבל גם במקרה והיה פספוס – ויכול להיות שגם אם עוברים מילה-מילה בפוליסה, לפעמים יש פספוס או לא מבינים נכון את הסיטואציה ואחר כך יש תביעות - כאן עשינו שינויים, כפי שאמר חבר הכנסת כהן, לגבי ההתערבות הרטרואקטיבית.

<אסי קליין: זאת אומרת, למפקח יש סמכות שגם אם הוא רואה שרצה כאן פוליסה בשוק והפוליסה כבר קיימת והיא פוגעת – אנחנו נקריא לכם בדיוק באיזה טעמים הוא מתערב – הוא יכול להתערב.

<אסי קליין: על זה היה הוויכוח הגדול של איזה טריבונל, איזה ערעור יש ומתי הוא קורה.

יצחק כהן: לחדד את 40(ה).

יצחק כהן: התיקון הזה מכאן ואילך ולמפקחת יש סמכויות קבועות בחוק.

ניסן סלומינסקי: הם יצאו מכאן ולהבא והם יפספסו.

ניסן סלומינסקי: בעוד שנה פתאום יתברר שיש שם סעיף פוגע.

ניסן סלומינסקי: במקרה כז יש להם את הסמכות הרטרואקטיבית.

<שרונה פלדמן: כן.

<שרונה פלדמן: יש את סמכות הרטרואקטיבית.

<דורית סלינגר: קודם כל, לעצור את הקיים ואם באמת נעשה נזק משמעותי למבוטח מתוך ידיעה מראש, כמובן סמכות שקיימת לנו גם היום.

אלעזר שטרן: מה זה נזק לדוגמה?

ניסן סלומינסקי: נניח גובים ממנו יותר עמלה.

<דורית סלינגר: הגדרת תנאים.

<דורית סלינגר: רבותיי, אל תשכחו שאנחנו גם עושים ביקורות ואתם גם ראיתם תוצרים של הביקורות שלנו בשוק.

<דורית סלינגר: אנחנו עושים ביקורות על התנהלות, על אישור תביעות, על איך מתרגמים בין הפוליסה לבין הביצוע בפועל.

<דורית סלינגר: זה לא רק מה כתוב בפוליסה אלא זה מה המשמעות או רוח הדברים של מה שכתוב כאן.

<דורית סלינגר: אנחנו עושים את זה.

<דורית סלינגר: יכול להיות שבכתיבה עצמה – אין בפני כרגע מקרה עצמו – יש איזושהי התייחסות מסוימת שגורמת לאישור תביעות לא כמו שהתכוונו אליו.

<דורית סלינגר: אתה עוצר את זה.

<דורית סלינגר: אם נוצר נזק למבוטח כי התביעות שלו לא שולמו, משמעותי, והדגשנו את המשמעותי הזה, זה לא דבר של יום ביומו אבל יש לך את האפשרות לבוא ולומר שצריך לעשות השבה, צריך להחזיר כסף.

אלעזר שטרן: כמה רחוק אפשר?

אלעזר שטרן: הרי חלק גדול מהפוליסות, במיוחד בנושא הבריאות, חופפות.

<דורית סלינגר: זאת שאלה מצוינת.

<דורית סלינגר: היום הוצאנו את התקנות של הבריאות.

אלעזר שטרן: אני חושב שאלה העוולות הגדולות ביותר כלפי האזרחים.

<דורית סלינגר: אני רוצה להגיד עוד משהו שאנחנו עושים.

<דורית סלינגר: היכן שיהיה אפשר, אנחנו מוציאים פוליסה אחידה.

<דורית סלינגר: בפוליסה אחידה בכלל אין שאלה כי אנחנו מוציאים אותה.

<דורית סלינגר: זה אנחנו, אלה התנאים שאנחנו אומרים, זה בלי כל מיני דברים שמסיחים את הדעת.

<דורית סלינגר: אנחנו עכשיו הוצאנו בסיעוד והיום הוצאנו בבריאות.

<דורית סלינגר: יש כבר רכב חובה.

אלעזר שטרן: מה שהוצאתם מה-1 ביולי?

<שרונה פלדמן: לקופות החולים.

<דורית סלינגר: הפוליסה היא אחידה.

<דורית סלינגר: היכן שיש פוליסות אחידות, בכלל אין שאלה.

<דורית סלינגר: אמרנו במדיניות שלנו שהיכן שאפשר, נעשה פוליסה אחידה למרות שהיצירתיות היא מבורכת, לאו דווקא בתחום הזה.

<דורית סלינגר: הרבה יצירתיות בתחומי ביטוח, זה הרבה הוצאות וזה מבלבל את הצרכן.

<דורית סלינגר: לכן, היכן שאפשר לעשות פוליסה אחידה, אנחנו עושים אבל לא בכל דבר אנחנו עושים.

אלעזר שטרן: אני לא דיברתי על בלבול הצרכנים.

<דורית סלינגר: הכוונה היא בעיקרון היכן שאפשר לעשות פוליסה אחידה.

<דורית סלינגר: לכן זה צר מאוד מה שאנחנו מבקשים כאן.

<דורית סלינגר: אלה מעט סוגי ביטוח ובואו נשים את הדברים במקומם.

ניסן סלומינסקי: אני מבין שהדברים נדונו, באו אנשים, חברות והתייחסו.

יצחק כהן: כולם קיבלו את יומם.

ניסן סלומינסקי: היה דיון, אלה הסיכומים ואלה השינויים מהחוק המקורי.

<דורית סלינגר: כן.

יצחק כהן: למשרד המשפטים יש טענה לגבי בית המשפט המחוזי.

יצחק כהן: נאמר שהם יוכלו לקבל סעד במקרה שירצו לערער.

יצחק כהן: הם יוכלו לקבל סעד בבית המשפט המחוזי לשם תוגש התביעה.

יצחק כהן: משרד המשפטים עומד על כך שהם יפנו דווקא לבית משפט מינהלי שאין בו הרבה הבדל.

יצחק כהן: זה בג"ץ.

יצחק כהן: בית משפט מחוזי יותר בודק , קורא את החומר ויורד לעומקם של דברים.

יצחק כהן: בסוף סיכמנו על בית משפט מחוזי, אבל משרד המשפטים רוצה להתייחס.

<מרגנית לוי: אני ממשרד המשפטים.

<מרגנית לוי: בפתח הדברים אני רוצה להודות ליושב ראש ועדת המשנה על שאפשר לנו להביא את הדברים בפני הוועדה.

<מרגנית לוי: בכל זאת אנחנו מבקשים להציג את עמדתנו בפני ועדת הכספים ולהסביר שבעצם מה שנעשה כאן במסגרת הצעת החוק, ניתנו כל מיני סמכויות למפקחת על הביטוח ורק לגבי סמכות אחת הוחלט להסמיך את בית המשפט המחוזי הכללי.

<מרגנית לוי: בעצם נוצר מצב אבסורדי שרוב הסמכויות שלפי הצעת החוק וגם לפי החוק העיקרי יידונו בפני בג"ץ, בית המשפט העליון בשבתו כבג"ץ, ורק סמכות אחת בהצעת החוק, שהיא בעצם סמכות המפקחת להתערב בתכנית ביטוח באופן רטרואקטיבי, רק הסמכות הזאת תלך לבית המשפט המחוזי הכללי הרגיל.

באסל גטאס: סליחה, בגוף החוק כתוב המפקחת או המפקח?

<מרגנית לוי: המפקח.

באסל גטאס: אני מציע לכתוב המפקחת.

<מרגנית לוי: יש לנו סמנכ"ל במשרד שמאמין במשפט האומר שהוא לא יכול להסכים אתך יותר.

<מרגנית לוי: גם אני לא יכולה להסכים אתך יותר.

<מרגנית לוי: לגופו של עניין, אנחנו אומרים שמדובר סמכות מינהלית שמקומה להתברר בפני ערכאה מינהלית, בין אם לפני בג"ץ כמו שיתר הסמכויות של המפקחת נדונות בפניו, ובין לפני בתי המשפט לעניינים מינהליים.

<מרגנית לוי: אין מקום ליצור הבחנה בין סמכות מינהלית כזאת או אחרת ובטח שלא כאשר אנחנו מסמיכים את בית המשפט המחוזי הרגיל ובעצם יוצרים לו איזשהו מצב של אנומליה פנימית, כי בעצם אנחנו נותנים לו לדון בעניין מינהלי כשאין לו את הכלים לכך.

<מרגנית לוי: הוא לא בקיא בסדרי הדין המינהליים ואז זה יוצר לנו בעיות.

ניסן סלומינסקי: למה לא קיבלו את ההערה שלכם?

יצחק כהן: פרופסור דותן יתייחס.

<מרגנית לוי: לפני כן, אני אשלים.

<מרגנית לוי: לחברות הביטוח אין התנגדות, להבנתי, להסמכת בתי המשפט לעניינים מינהליים וגם לנו אין התנגדות לכך.

<מרגנית לוי: ההתנגדות, אם אני מבינה נכון ותקנו אותי אם אני טועה, היא לבג"ץ.

יצחק כהן: לא.

<אייל לב ארי: הערעורים גם בנושאים המינהליים של אי חידוש רישיון לסוכן יחיד או לתאגיד וכדומה, כיום מופנים לבית המשפט המחוזי.

<אייל לב ארי: אי חידוש רישיון הולך לבית המשפט המחוזי כבית משפט מינהלי.

<אייל לב ארי: לא רצינו לשנות את ההסדר שקיים כרגע בחוק הפיקוח על הביטוח, מה עוד שמשרד המשפטים אמר שהוא הולך לעשות תיקון רוחבי על כל החקיקה.

<אייל לב ארי: לכן אמרנו שזה נושא כפול, שאנחנו לא נבוא, לפני שיש הצעת חוק קוהרנטית של משרד המשפטים, ונשנה כאן לגבי שינוי של התכנית יהיה בפני בית משפט מחוזי כבית משפט מינהלי.

<אייל לב ארי: מה עוד שגם בנושא הזה הוועדה שאמונה על כל התיקון הרוחבי תהיה ועדת החוקה ולכן לא ראינו לנכון שאנחנו נפלוש לסמכויות של ועדת החוקה.

<מרגנית לוי: אני מבקשת להתייחס.

<מרגנית לוי: ראשית, לעניין הסמכויות של ועדת החוקה, הסעיף הזה שהכנסתם לגבי השינוי לסעיף 102, החוק העיקרי, לא היה בהצעת החוק הממשלתית וזה שינוי שנכנס במסגרת הוועדה ולהבנתי זאת גם נגיסה בסמכויות של ועדת החוקה אם הולכים על הטיעון הזה.

<מרגנית לוי: לגבי סעיף 102, מדובר שם בסמכויות של הסדרת עיסוק.

<מרגנית לוי: הסעיף הזה נחקק הרבה לפני הקמת בתי המשפט לעניינים מינהליים ולא הייתה אפשרות להסמיך את בתי המשפט לעניינים מינהליים מן הסיבה הפשוטה שלא היו בתי משפט מינהליים.

<מרגנית לוי: זה סעיף היסטורי שאנחנו לא מאמינים בו יותר.

<מרגנית לוי: פרט הסדרת העיסוק בתוספת לחוק בתי משפט לעניינים מינהליים הוא אחד הפרטים הכי ענפים שיש בו עשרות חוקים.

<מרגנית לוי: אם היום היינו בוחנים את הביקורת השיפוטית על הסמכויות הללו שמנויות בסעיף 102, ללא ספק לא היינו מסמיכים את בית המשפט המחוזי הכללי.

<אייל לב ארי: לגבי הטענה שכאילו נכנסנו כאן לסמכות של ועדת החוקה לא נכונה ספציפית כיוון שהתיקון הזה נדרש תוך כדי תיקון חקיקה ספציפי שהתגבש בוועדה.

<אייל לב ארי: זה במסגרת ההסדר הקיים ולא יצרנו הסדר חדש נפרד.

<מרגנית לוי: בסדר גמור, אבל נוצר מצב מגוחך שסעיף 40(ד) ילך לבג"ץ ו-40(ב), שזאת אותה סמכות, ילך למחוזי הכללי.

ניסן סלומינסקי: פרופסור דותן.

<יואב דותן: בוקר טוב.

<יואב דותן: צריך להבין על מה אנחנו מדברים כאן.

<יואב דותן: אנחנו מדברים על מצב שבו מוקנית למפקח על הביטוח סמכות שלמעשה כמעט אין לה אח ורע בספר החוקים במדינת ישראל.

<יואב דותן: המפקח, לפי הסמכות הזאת – אני אתן דוגמה קיצונית כדי להבהיר על מה אני מדבר ואני יודע שהיא לא תופעל בצורה כזאת אבל רק כדי להבהיר לחברי הוועדה במה מדובר – יכול לקחת פוליסת ביטוח בריאות שמכסה מחלות לב בנקודת זמן של 2025, להחליט שפוליסות שהוצאו עשר שנים קודם לכן, בשנת 2015, מכסות לא רק מחלות לב אלא גם ביטוח לחולי אבולה.

<יואב דותן: הסעיף הזה נותן למפקח סמכות לכתוב רטרואקטיבית, לשנות את היקף הכיסוי של פוליסות שנמצאות בשוק כבר עשר שנים ושוק הביטוח כולו או חלקו או מבטחים מסוימים קשורים בחוזי הביטוח האלה.

<יואב דותן: צריך להדגיש.

<יואב דותן: אנחנו לא חלקנו על עם הצורך להעניק למפקח את הסמכות הזאת.

ניסן סלומינסקי: מי זה אנחנו?

<יואב דותן: חברות הביטוח.

<יואב דותן: לא חלקנו.

<יואב דותן: אנחנו יודעים ששוק הביטוח הוא שוק מיוחד.

<יואב דותן: אנחנו יודעים שקיימים יחסים של אי שוויון בין הצדדים בו.

<יואב דותן: אנחנו יודעים שצריך רגולטור חזק ונמרץ.

<יואב דותן: זה מקובל עלינו.

<יואב דותן: לכן לא חלקנו על עצם העובדה שהמפקח מבקש באמצעות התיקון הזה לקחת לעצמו סמכות קיצונית כזאת.

<יואב דותן: כל מה שבאנו ואמרנו זה שאנחנו רוצים שבאותם מקרים שכולם מסכימים שהם חריגים וקיצוניים ויש להם השלכות מרחיקות לכת, הדבר הזה ייעשה בהליך ראוי, בהליך שהולם את ההיקף של הסמכות שניתנת למפקח.

<יואב דותן: זה כל מה שביקשנו.

<יואב דותן: מילה לגבי הנושא למה צריך כאן ערעור לבית המשפט המחוזי, לא כל שכן ששורה של סמכויות אחרות הולכות היום לבית המשפט המחוזי.

<יואב דותן: הסמכות הזאת או פעולה הזאת של המפקח לשנות תנאים בפוליסות קיימות רטרואקטיבית מחייבת כניסה לעומק של שיקולים אקטואריים.

<יואב דותן: צריך למדוד, צריך להביא חוות דעת מומחים, צריך להיות בית משפט שמותאם לבדוק חישובים כלכליים ואקטואריים מסובכים.

<יואב דותן: לכן מראש בית המשפט המחוזי מצוי בפוזיציה הרבה יותר טובה מאשר בית משפט מינהלי לעשות את זה.

<יואב דותן: במקרה הזה ממילא חלק ניכר מהערעורים על הסמכויות המינהליות של המפקח לפי סעיף 102 הולכות לבית המשפט המחוזי ולכן בוודאי ובוודאי שאין שום סיבה שהסמכות החריגה והמיוחדת והפרטנית הזאת לא תלך לבית המשפט המחוזי כמו כל הסמכויות הללו.

<יואב דותן: זאת הייתה עמדתנו ואנחנו שמחים שוועדת המשנה קיבלה אותה.

ניסן סלומינסקי: תודה רבה.

ניסן סלומינסקי: בנושא של הרטרואקטיביות, אמרתם מה לא נכון אבל תסבירו מה כן נכון.

ניסן סלומינסקי: ניתנה דוגמה מסוימת.

<שרונה פלדמן: נכון, והדוגמה היא לא נכונה.

<שרונה פלדמן: כלומר, סמכות התערבות רטרואקטיבית, כפי שחבר הכנסת כהן ציין, היא רק במקום שיש פגיעה ממשית ומהותית בזכויות המבוטחים.

<שרונה פלדמן: כלומר, אם נמצא שהייתה איזו זכות שהיא ריקה מתוכן לחלוטין ואדם משלם כסף על משהו שלא נותן לו כלום, זה למשל מקרה של פגיעה שמקפחת את המבוטח.

<שרונה פלדמן: המצב של הגדלת כיסוי והרחבת כיסוי, הוא לא רלוונטי להתערבות רטרואקטיבית כי גם היום כאשר אנחנו מרחיבים את הכיסוי אנחנו עושים את זה מכאן ואילך, בדיוק בגלל בין היתר שיקולים אקטואריים, כפי שציין פרופסור דותן.

<שרונה פלדמן: זה לא שמחר המפקחת או המפקח שיהיה יחליט שהוא מרחיב את הכיסוי וחברת הביטוח צריכה לתת אותו רטרואקטיבית לכלל המבוטחים.

ניסן סלומינסקי: תודה.

ניסן סלומינסקי: אנחנו עוברים להקראה.

בועז טופורובסקי: דרך אגב, אם הקריאו את זה בוועדת המשנה, אתה לא חייב להקריא את זה כאן.

בועז טופורובסקי: כך היה אצלי.

<אייל לב ארי: חייב.

<אייל לב ארי: יש הבדל בין תקנות לבין חוק.

<אסי קליין: הצעת חוק הפיקוח על שירותים פיננסיים (תיקוני חקיקה), התשע"ה-2014 תיקון חוק הפיקוח על שירותים פיננסיים (ביטוח) בחוק הפיקוח על שירותים פיננסיים (ביטוח), התשמ"א-1981 (בחוק זה – חוק הפיקוח על הביטוח) – במקום סעיף 40 יבוא: "40.

<אסי קליין: הנהגת תכנית ביטוח או שינוי בה מבטח המבקש להנהיג תכנית ביטוח, או המבקש לשנות בתכנית ביטוח את תנאי הביטוח, את דמי הביטוח או עניין אחר הנוגע במישרין לתכנית הביטוח שעליו הורה המפקח (בסעיף זה – שינוי בתכנית ביטוח) ימסור למפקח, שלושים ימי עבודה לפני המועד שבו הוא מבקש להנהיג את תכנית הביטוח או את השינוי בתכנית הביטוח, לפי העניין (בסעיף זה – המועד המבוקש) הודעה על כוונתו לעשו כן, אשדר תכלול את הפרטים שעליהם הורה המפקח ותוגש באופן שיורה (בסעיף זה – הודעה למפקח).

<אסי קליין: נמסרה הודעה למפקח ולא הודיע המפקח או עובד הכפוף לו, עד ערב המועד המבוקש, על התנגדותו לתכנית הביטוח, כולה או חלקה, או לשינוי בתכנית הביטוח, כולו או חלקו, שלגביהם נמסרה לו ההודעה, רשאי המבטח להנהיג את תכנית הביטוח או את השינוי בתכניתה ביטוח, לפי העניין, החל במועד המבוקש.

<אסי קליין: הודיע המפקח או עובד הכפוף לו על התנגדותו לתכניתה ביטוח, כולה או חלקה, או לשינוי בתכניתה ביטוח, כולו או חלקו, עד המועד כאמור, לא ינהיג המבטח את תכנית הביטוח או את השינוי בתכניתה ביטוח.

<אסי קליין: על אף הוראות סעיפים קטנים (א) ו-(ב), רשאי המפקח להורות לגבי ענפי ביטוח מסוימים, לגבי תכניות ביטוח מסוימות או לגבי שינויים מסוימים בתכניות ביטוח - כי הודעה למפקח תימסר פרק זמן אחר לפני המועד המבוקש.

<אסי קליין: כי הודעה למפקח תימסר לאחר מועד הנהגת תכנית הביטוח או השינוי בתכנית הביטוח, לפי העניין, הכול כפי שיורה המפקח.

<אסי קליין: כי בהתקיים תנאים מסוימים כפי שיורה לא תחול חובה למסור למפקח הודעה על הנהגת תכנית ביטוח או שינוי בתכנית ביטוח.

<אסי קליין: כי מבטח לא ינהיג תכנית ביטוח או שינוי בתכנית ביטוח, אלא באישור מראש ובכתב מאת המפקח או בהתקיים תנאי שיורה המפקח.

<אסי קליין: המפקח רשאי, מיוזמתו ובכל עת, להורות למבטח להפסיק להנהיג תכנית ביטוח או להורות למבטח להנהיג שינוי בתכנית ביטוח, וזאת לאחר ששקל את הפגיעה האפשרית במבטח בשל הוראתו כאמור, ובשים לב למכלול התנאים בתכנית ולאפשרות להתאימה לשינוי כאמור.

<אסי קליין: הורה המפקח כאמור, יפסיק המבטח להנהיג את תכנית הביטוח או ינהיג את תכנית הביטוח לאחר ביצוע השינוי בה, לפי העניין, בהתאם להוראת המפקח, החל במועד מתן ההוראה או במועד מאוחר יותר שעליו הורה המפקח.

<אסי קליין: על אף האמור בסעיף קטן (ד), המפקח רשאי, מטעמים מיוחדים שיירשמו, לאחר ששקל את הפגיעה האפשרית במבטח בשל כך, לאחר שנתן למבטח הזדמנות לטעון את טענותיו ובהתייעצות עם הוועדה, להורות למבטח להפסיק להנהיג את תכנית הביטוח או להנהיג את השינוי בתכנית הביטוח, לפי העניין, גם לגבי פוליסות שהוצאו על פי תכנית הביטוח לפני מועד מתן ההוראה, הכול כפי שיורה, ובלבד שמצא כי תכנית הביטוח או תנאי בה מקפח או גורם לפגיעה משמעותית או ממשית בעניינם של המבוטחים, והכול בשים לב למכלול תנאי הפוליסה ולנסיבות המקרה, לרבות הנסיבות בעת כריתת חוזה הביטוח.

<אסי קליין: הוראה כאמור לא תחול על מה שבוצע לפי הפוליסה לפני יום מתן ההוראה.

<אסי קליין: המפקח יעביר לוועדה את כל טיעוני המבטח שהובאו בפניו בכתב או את עיקרי הטיעונים, ככל שהמבטח טען את טענותיו בפני המפקח בעל פה.

<אייל לב ארי: את יכולה להסביר את היחס בין סעיף קטן (ד) ל-(ה)?

<אייל לב ארי: בשניהם יש סמכויות למפקח לשנות תנאי בפוליסה.

<אייל לב ארי: האחד לכאורה הוא לשים את הפגיעה האפשרית במבטח בשל הוראתו, ובשני, שהוא חלופי, שוקל את עניינם של המבוטחים.

<אסי קליין: קודם כל חשוב להבין את השוני בסמכויות ואחר כך נתייחס לשיקולים שצריך לשקול.

<אסי קליין: סעיף קטן (ד) מתייחס להתערבות מכאן והלאה והתערבות רוחבית.

<אסי קליין: סוג של הנחיה.

<אסי קליין: הוא אומר לו שיפסיק להנהיג עכשיו או מורה על השינוי.

<אסי קליין: כשהוא בודק את זה, השיקול הוא שהוא שקל את הפגיעה האפשרית במבוטח בשל הוראה זאת.

<אסי קליין: זאת אומרת, הוא מפסיק מכאן ולהבא והוא בודק כמה ההוראה שלו פוגעת במבטח.

<אסי קליין: בסעיף קטן (ה), בגלל שזאת הסמכות הרטרואקטיבית עליה דיברנו והיא נדונה בהרחבה בוועדת המשנה, לאט לאט נוספו עוד ועוד שלייקעס ועוד שיקולים כדי באמת להצטרף לדברים שדורית ושרונה אמרו קודם, שהפוליסה כבר קיימת ולכן רק אם הוא רואה שזאת פגיעה.

<אסי קליין: זאת אומרת, יותר הרחבנו את החידודים, את השלייקעס.

<אסי קליין: פגיעה ממשית, פגיעה משמעותית או ממשית בעניינם של מבוטחים, צריך לשים לב למכלול הפוליסות לרבות הנסיבות בעת כריתת החוזה כי זאת התערבות רטרואקטיבית, מה היה בזמן שכרתו את החוזה.

<אסי קליין: פשוט יש כאן הרבה יותר שיקולים שצריך לשקול בגלל שמדובר ברטרואקטיביות.

<אסי קליין: המפקח רשאי להורות, לגבי כלל ענפי הביטוח, לגבי ענפי ביטוח מסוימים או לגבי תכניות ביטוח מסוימות - הוראות בדבר דמי ביטוח בתכנית ביטוח, למעט בעניין השיעורים של דמי הביטוח כאמור בסעיף 37.

<אסי קליין: הוראות בדבר תנאי ביטוח בתכנית ביטוח וניסוחם, שאינן הוראות הקובעות פוליסה תקנית, ככל שלא נקבעו בתקנות לפי סעיף 38.

<אסי קליין: הוראות לפי סעיף זה לא יסתרו הוראה שאין להתנות עליה לפי חוק חוזה הביטוח, התשמ"א-1981.

<אסי קליין: הסדר הסותר הוראה שנקבעה על פי פסקה זו (להלן – הסדר סותר) לא ינהגו לפיו, וככל שנקבע בהוראת המפקח הסדר אחר, יראו כאילו נקבע ההסדר האחר במקומו של ההסדר הסותר, זולת אם ההסדר הסותר הוא לטובת המבוטח.

<אסי קליין: לעניין זה, "פוליסה תקנית" – תכנית ביטוח שנוסח כלל תנאיה נקבע בהוראות.

<אסי קליין: ההוראות לפי סעיף זה לעניין תכנית ביטוח יחולו, בשינויים המחויבים ובשינויים שיורה המפקח, לעניין כתב שירות.

<אסי קליין: בסעיף זה "כתב שירות" – מסמך נלווה לפוליסת ביטוח הכולל תנאים למתן שירות למבוטח על ידי ספק שירות.

<אסי קליין: בסעיף זה - "יום עבודה" – יום מימי השבוע, למעט כל אחד מאלה: יום ו' בשבוע.

<אסי קליין: יום מנוחה כמשמעותו בסעיף 18א(א) לפקודת סדרי השלטון והמשפט, התש"ח-1948 וערב יום מנוחה כאמור.

<אסי קליין: חול המועד.

<אסי קליין: יום שבתון שנקבע בחיקוק.

<אסי קליין: "תכנית ביטוח" – נוסח של חוזה ביטוח שתנאיו נקבעו מראש כדי שישמשו תנאים לחוזים רבים בין מבטח לבין מבוטחים בלתי מסוימים, ויראו כתכנית ביטוח גם כל אחד מאלה: הרחבת כיסוי או צמצומו ותנאים מיוחדים המוצעים לכלל ציבור המבוטחים או לחלקים בלתי מסוימים שבו.

<אסי קליין: ביטוח שנעשה לקבוצת מבוטחים".

ניסן סלומינסקי: בדרישות שלכם לקבל עובדים, יש גם תנאי של קריאה מהירה?

ניסן סלומינסקי: זה צריך להיות אחד התנאים המרכזיים.

<אסי קליין: (2) בסעיף 102(א) אחרי המלים "29(א)" יבוא "40(ה)".

<אסי קליין: זה בעצם ההכנסה של הערעור למחוזי.

<אסי קליין: זה מופיע בסעיף 102 בחוק המקורי.

<אסי קליין: (3) בסעיף 104(ב), במקום פסקה (12) יבוא: "(12) הנהיג תכנית ביטוח או כתב שירות שינוי בתכנית ביטוח או בכתב שירות, בלי שמסר הודעה למפקח על כוונת לעשות כן, בניגוד להוראות סעיפים 40(א) או 40(ז), לפי העניין.

<אסי קליין: (12א) הנהיג תכנית ביטוח או כתב שירות או שינוי בתכנית ביטוח או בכתב שירות, על אף שהמפקח או עובד הכפוף לו הודיע על התנגדותו לתכנית הביטוח או לכתב השירות, כולו או חלקו, או לשינוי בתכנית הביטוח או בכתב השירות, כולו או חלקו, בניגוד להוראות סעיפים 40(ב) או 40(ז).

<אסי קליין: (12ב) הנהיג תכנית ביטוח או כתב שירות או שינוי בתכנית ביטוח או בכתב שירות בלי שקיבל לכך אישור מראש ובכתב מאת המפקח, בניגוד להוראות לפי סעיפים 40(ג)(4) או 40(ז).

<אסי קליין: (12ג) הנהיג תכנית ביטוחי או כתב שירות, או לא הנהיג שינוי בתכנית ביטוח או בכתב שירות, בניגוד להוראות המפקח לפי סעיפים 40(ה) או 40(ז)".

<אסי קליין: (4) בתוספת השלישית, אחרי פרט (7) יבוא: "(7) הנהיג תכנית ביטוח, כתב שירות, שינוי בתכנית ביטוח בלי שמסר למפקח הודעה על כך, בניגוד להוראות לפי סעיפים 40(ג)(1) או 40(ז).

<אסי קליין: (7ב) הנהיג תכנית ביטוח או כתב שירות, שינוי בתכנית ביטוח או בכתב שירות, בניגוד להוראות בדבר תנאי ביטוח או תנאי כתב שירות, דמי ביטוח או דמי כתב שירות שנתן המפקח לפי סעיפים 40(ו) או 40(ז)".

<אייל לב ארי: צריך להצביע על סעיף 1.

ניסן סלומינסקי: מי בעד אישור סעיף 1?

ניסן סלומינסקי: בעד – פה אחד

ניסן סלומינסקי: סעיף 1 אושר פה אחד.

<אסי קליין: תיקון חוק הפיקוח על שירותים פיננסיים (קופות גמל) בחוק הפיקוח על שירותים פיננסיים (קופות גמל), התשס"ה-2005 (בחוק זה – חוק קופות גמל) – בסעיף 1, הגדרה "קרן ותיקה" אחרי "קופת גמל לקצבה" יבוא "שאינה קופת ביטוח".

<אסי קליין: בסעיף 2(ו) בהגדרות "קרן חדשה כללית" ו-"קרן חדשה מקיפה", בכל מקום, במקום ש"אינה קופת ביטוח ואינה" יבוא "שאינה קופת ביטוח, שאינה קופת גמל מרכזית לקצבה ושאינה".

<אסי קליין: בסעיף 16 - בסעיף קטן (ב), בסופו יבוא "הוראה בתקנון קופת גמל הסותרת הוראה לפי חוק זה או הסותרת הוראת כל דין אחר כאמור, לא ינהגו לפיה, ויראו כאילו נקבעה במקומה ההוראה לפי חוק זה או הוראת הדין, לפי העניין".

<אסי קליין: בסעיף קטן (ד)(6), אחרי "בקופת גמל" יבוא "כשדמי הביטוח נגבים מנכסי קופת הגמל או מתשלומים לקופת הגמל" ובמקום "לעניין סוגי ביטוחים שבהם יבוטחו עמיתים בקופת גמל" יבוא "לעניין סוגי ביטוחים כאמור".

<אסי קליין: בסעיף 18(ב), במקום "בלא תשלום" יבוא "לפי בקשתו ובלא תשלום".

ניסן סלומינסקי: אנחנו מצביעים על אישור סעיף 2.

ניסן סלומינסקי: מי בעד?

ניסן סלומינסקי: בעד – פה אחד

ניסן סלומינסקי: סעיף 2 אושר פה אחד.

<אסי קליין: תחילה, תחולה והוראת שעה תחילתו של חוק זה ביום י' בטבת התשע"ה (1 בינואר 2015) (להלן – יום התחילה).

<אסי קליין: הוראות סעיף 40(ה) לחוק הפיקוח על הביטוח, כנוסחן בסעיף 1(1) לחוק זה, יחולו על פוליסות שהוצאו לאחר יום התחילה, וזאת מבלי לגרוע מסמכויות ההתערבות של המפקח על הביטוח, כפי שהיו ערב יום תחילתו של חוק זה, לעניין פוליסות שהוצאו לפני יום התחילה.

<אסי קליין: בשנים 2016 עד 2018 ולא יאוחר מיום 30 במרץ בכל שנה כאמור, ידווח המפקח לוועדת הכספים של הכנסת על יישומו של סעיף 1 לחוק זה לעניין השנה שקדמה למועד הגשת הדיווח לוועדה האמורה.

<אסי קליין: (היו"ר עפר שלח)

עפר שלח: אנחנו מצביעים על סעיף 3.

עפר שלח: מי בעד?

עפר שלח: בעד – פה אחד

עפר שלח: סעיף 3 אושר פה אחד.

יצחק כהן: צריכים להצביע על כל התיקון?

<אייל לב ארי: הצבענו על כל הסעיפים.

יצחק כהן: בהצלחה.

יצחק כהן: מזל טוב.

יצחק כהן: עלו והצליחו.

יצחק כהן: הפסקה כמה דקות.

עפר שלח: תודה רבה.